Prezident “O‘zbekiston Respublikasi Vazirlar Mahkamasi huzuridagi Milliy antidoping agentligi faoliyatini tashkil etish toʻgʻrisida”gi Qarorni imzoladi

03.01.2018
Mazkur hujjat sogʻlom va haqqoniy sportni targʻibot qilish hamda Butunjahon antidoping agentligining kodeks va standartlarini O‘zbekistonda samarali amalga oshirish, O‘zbekiston Respublikasi sportchilarining 2020 yil Tokio shahrida (Yaponiya) boʻlib oʻtadigan XXXII yozgi Olimpiya va XVI Paralimpiya oʻyinlariga tayyorgarligiga barcha shart-sharoitlarni yaratishga qaratilgandir.


Shu oʻrinda, Sportda dopingga qarshi kurash boʻyicha xalqaro konvensiyani barcha a’zo davlatlar qatorida O‘zbekiston Respublikasi 2010 yilda ratifikatsiya etganini alohida ta’kidlash joiz.


O‘zbekiston Respublikasi Vazirlar Mahkamasi huzuridagi Milliy antidoping agentligi zimmasiga Butunjahon antidoping agentligining antidoping boshqaruvi va menejmenti (ADAMS) maxsus dasturini respublikamizda joriy etish va qoʻllash mas’uliyati yuklatilgan. Mazkur dastur orqali Agentlikni faoliyatini samarali tashkil etish va butunjahon tezkor ma’lumotlar bazasi axborotlaridan foydalanish imkoniyati yaratiladi hamda musobaqa va musobaqalardan tashqari boʻlgan davr mobaynida doping-test jarayonlaridan O‘zbekiston sportchilari oʻtishi toʻgʻrisida aniq axborot shakllanadi va doping-nazorat tizimi tashkil etiladi. Ayniqsa, O‘zbekiston sportchilari dori vositalaridan terapevtik maqsadlarda foydalanishi va taqiqlangan dori vositalaridan foydalanmasligi toʻgʻrisida aniq tavsiyalar berish mexanizmi va samarali antidoping tizimi joriy etiladi. 


Qaror bilan, shuningdek, O‘zbekiston Respublikasi Milliy olimpiya qoʻmitasi huzuridagi Respublika sport tibbiyoti ilmiy-amaliy markazining “Milliy antidoping xizmati” negizida “Sport psixologiyasi boʻlimi”ni tashkil etish koʻzda tutilgan. Shuningdek, Agentlik tarkibida 3 ta boʻlim va 2 ta komissiya tashkil etilishi natijasida sportchilar, murabbiylar, sport tibbiyoti xodimlari va boshqa mutaxassislarga sogʻlom va xaqqoniy sportni targʻiboti hamda taqiqlangan dori vositalari yoki uslublar nazoratini ta’minlash kabi dopingga qarshi kurashish borasidagi qator muhim vazifalarni amalga oshirish belgilab berilgan.


Bu borada Agentlikka doping orqali sportchilarga yetkaziladigan zarar, inson sogʻligʻi uchun doping qabul qilishning salbiy oqibatlari toʻgʻrisida sport jamoatchiligini xabardor etish, Butunjahon antidoping agentligining dasturlari va loyihalarini amalga oshirish, halqaro tashkilotlar bilan aloqalarni mustahkamlash va rivojlantirishga alohida e’tibor qaratish zarurligi belgilangan.